เอ็มดีใหม่แมนูไลฟ์สั่งลุยปั๊มเบี้ยปีละ20%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — แมนูไลฟ์ ประกันชีวิต วาดฝันขยับเบี้ยโตปีละ 20% จากปีนี้ที่คาดว่าได้แค่ 50 ล้านบาท 
นายอลัน อึ้ง ผู้จัดการใหญ่และประธานเจ้าหน้าที่บริหารคนใหม่ของบริษัท แมนูไลฟ์ ประกันชีวิต (ประเทศไทย) เปิดเผยว่า หลังจากนี้บริษัทตั้งเป้าการเติบโตให้ได้อย่างน้อยปีละ 20% ทุกปี เมื่อเทียบกับฐานลูกค้าใหม่ที่คาดว่าในปีนี้จะได้เบี้ยประมาณ 50 ล้านบาท ซึ่งมองว่าตลาดประกันชีวิตในประเทศไทยยังมีโอกาสเติบโตที่สูงอยู่ 
สำหรับกลยุทธ์ที่สำคัญ คือ การพัฒนาตัวแทนมืออาชีพที่ทำงานแบบเต็มเวลา มีรูปแบบเป็นที่ปรึกษาทางการเงินที่สามารถขายได้ทั้งสินค้าประกันชีวิตและสินค้ากองทุนรวม ซึ่งถือได้ว่าเป็นจุดเด่นของบริษัท เนื่องจากมีบริษัทประกันชีวิตไม่กี่แห่งที่มีบริษัทหลักทรัพย์จัดการกองทุนรวมเป็นของตัวเอง และมีผลการดำเนินงานดีมาอย่างต่อเนื่อง 
ทั้งนี้ ปัจจุบันมีตัวแทนเต็มเวลาอยู่ประมาณ 50 คน จากทั้งหมดประมาณ 300 คน แต่ในปีหน้าตั้งเป้าสร้างตัวแทนเต็มเวลาเพิ่มเป็น 300 คน และยังเพิ่มช่องทางขายที่หลากหลายมากขึ้น เช่น ช่องทางธนาคารหรือแบงก์แอสชัวรันส์ และการขายผ่านโทรศัพท์ ซึ่งจะทำให้บริษัทมีช่องทางที่เข้าถึงลูกค้ามากขึ้น 
นอกจากนี้ จะมีการนำสินค้าใหม่เข้าสู่ตลาด โดยเฉพาะแบบประกันชีวิตควบคู่การลงทุนอย่างยูนิตลิงก์ มีการตอบสนองความต้องการของลูกค้า เพื่อให้ลูกค้ามีความสำเร็จในชีวิต ซึ่งไม่เพียงแต่จะมีส่วนความคุ้มครองด้านการเงินเท่านั้น แต่ยังรวมถึงการช่วยเหลือในการบริหารจัดการสินทรัพย์และเงินออมยามเกษียณด้วย
ทั้งนี้ 10 เดือนแรกของปี 2553 บริษัท แมนูไลฟ์ ประกันชีวิต มีเบี้ยรับรวม 389.3 ล้านบาท ใกล้เคียงกับงวดเดียวกันของปีที่ผ่านมา แยกเป็นเบี้ยต่ออายุ 348.5 ล้านบาท เบี้ยปีแรก 40.5 ล้านบาท ลดลง 10% เบี้ยชำระครั้งเดียว 1.3 ล้านบาท จากงวดเดียวกันของปีก่อนที่เป็นศูนย์
สำหรับบริษัท แมนูไลฟ์ ประกันชีวิต นับเป็นบริษัทที่มีการเปลี่ยนตัวผู้จัดการใหญ่ถึง 3 คนในรอบ 4 ปีที่ผ่านมา และเน้นนโยบายการขายผ่านตัวแทนเต็มเวลา แตกต่างจากบริษัทประกันชีวิตทั่วไปจะขายผ่านตัวแทนพาร์ตไทม์ที่มีอาชีพหลักเป็นส่วนใหญ่ โดยปี 2550 มีเบี้ยรับรวม 494.48 ล้านบาท ปี 2551 มีเบี้ยรับรวม 479.3 ล้านบาท และปี 2552 มีเบี้ยรับรวม 483.4 ล้านบาท